U-I-187/07
Datum: 2008-10-15T00:00:00.000+02:00
ecli: ECLI:SI:USRS:2008:U.I.187.07
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 15.10.2008
dokument: US28356
akt: Zakon o urejanju prostora (Uradni list RS, št. 110/02 in 8/03 – popr.) (ZUreP), 83. čl.
Odlok o začasnih ukrepih za zavarovanje urejanja prostora na območju podrobnega prostorskega načrta M 63 v Moravčah (Vestnik Občine Moravče, št. 4/07)
resitev: zavrženje															zavrženje
izrek: Pobuda za začetek postopka za oceno ustavnosti 83. člena Zakona o urejanju prostora (Uradni list RS, št. 110/02 in 8/03 – popr.) se zavrže.

Pobuda za začetek postopka za oceno ustavnosti in zakonitosti Odloka o začasnih ukrepih za zavarovanje urejanja prostora na območju podrobnega prostorskega načrta M 63 v Moravčah (Vestnik Občine Moravče, št. 4/07) se zavrže.
stavek: Iz vsebine izpodbijanega odloka izhaja, da se z njim urejajo posamična razmerja. Z njim so namreč na določenih zemljiščih odrejene konkretne prepovedi, ki se vpišejo v zemljiško knjigo v breme lastnikov teh zemljišč. Te prepovedi so dolžni spoštovati vsi naslovniki tega akta, ki poimensko sicer niso določeni, vendar jih je mogoče ugotoviti. V tem delu ima zato ta akt pravno naravo generalne odločbe. Po svoji vsebini je torej posamičen akt, čeprav ga je v obliki odloka sprejel Občinski svet. Ustavnosti in zakonitosti posamičnih aktov ni mogoče izpodbijati s pobudo, zato jo je Ustavno sodišče zavrglo.
 
Pobudnica nima pravnega interesa, če ne izkaže, da izpodbijana zakonska določba neposredno posega v njen pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
podlaga: Člen 160.1.3, Ustava [URS] 
Člen 25.3, Zakon o Ustavnem sodišču [ZUstS]
vlagatelj: Družba Mizarstvo Moravče, d. o. o., Moravče
datum_vloge: 2007-06-14T22:00:00.000Z
datum_odlocitve: 2008-10-14T22:00:00.000Z

# U-I-187/07-5

15. 10. 2008

## SKLEP

Ustavno sodišče je v postopku za preizkus pobude družbe Mizarstvo Moravče, d. o. o., Moravče, ki jo zastopa Matej Pečanac, odvetnik v Ljubljani, na seji 15. oktobra 2008

### sklenilo:

**Pobuda za začetek postopka za oceno ustavnosti 83. člena Zakona o urejanju prostora (Uradni list RS, št. 110/02 in 8/03 – popr.) se zavrže.**

**Pobuda za začetek postopka za oceno ustavnosti in zakonitosti Odloka o začasnih ukrepih za zavarovanje urejanja prostora na območju podrobnega prostorskega načrta M 63 v Moravčah (Vestnik Občine Moravče, št. 4/07) se zavrže.**

### OBRAZLOŽITEV

#### A.

Pobudnica izpodbija v izreku tega sklepa navedena akta. Zatrjuje, da sta v neskladju z 2., s 67. in z 69. členom Ustave. Pobudnica utemeljuje svoj pravni interes z navedbo, da je lastnica nepremičnin, ki se urejajo na podlagi Odloka o začasnih ukrepih za zavarovanje urejanja prostora na območju podrobnega prostorskega načrta M 63 v Moravčah (v nadaljevanju Odlok).

#### B. – I.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijana zakonska določba ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudnica še ne izkazuje pravnega interesa za oceno ustavnosti izpodbijane zakonske določbe.

Glede na navedeno je Ustavno sodišče pobudo v tem delu zavrglo (1. točka izreka).

#### B.– II.

Ustavno sodišče je na podlagi tretje alineje prvega odstavka 160. člena Ustave pristojno presojati ustavnost in zakonitost predpisov lokalnih skupnosti. V sklepu št. U-I-86/04 z dne 22. 9. 2005 (Uradni list RS, št. 90/05 in OdlUS XIV, 71) je Ustavno sodišče že odločilo, da so akti, s katerimi občine zaradi zavarovanja izvedbe predvidenih prostorskih ureditev začasno določijo z zakonom predvidene ukrepe, po svoji naravi posamični akti. Tudi z izpodbijanim odlokom so s tem namenom določeni naslednji začasni ukrepi: prepoved parcelacije zemljišč in promet z njimi ter prepoved izvajanja gradenj, razen če gre za gradnjo komunalne in druge infrastrukture, rekonstrukcijo objektov, geodetskih in drugih pripravljalnih del (4. člen Odloka). Na podlagi tretjega odstavka 82. člena Zakona o urejanju prostora (Uradni list RS, št. 110/02 in nasl. – ZUreP-1) je dolžna Občina v 30 dneh od uveljavitve začasnih ukrepov zagotoviti vpis njihove zaznambe v zemljiški knjigi. To pomeni, da Odlok na zemljiščih odreja konkretne prepovedi, ki se vpišejo v zemljiško knjigo v breme lastnikov teh zemljišč. Te prepovedi so torej dolžni spoštovati vsi naslovniki izpodbijanega akta, ki poimensko sicer niso določeni, vendar jih je mogoče ugotoviti. V tem delu ima izpodbijani akt pravno naravo generalne odločbe. Ta je podobna splošnemu (abstraktnemu) pravnemu aktu, vendar je še vedno individualni upravni akt, ki se nanaša na konkretno določen primer in na določene posameznike oziroma določene organizacije, ki sicer poimensko niso navedeni, ne pa na nedoločeno število abstraktnih primerov. Tudi izpodbijani odlok na določenih zemljiščih odreja konkretne prepovedi, ki bodo zaznamovane v zemljiški knjigi. Ta akt torej v tem delu ureja posamična razmerja, čeprav ga je v obliki odloka sprejel Občinski svet. Zato ga Ustavno sodišče ni pristojno presojati v postopku za oceno ustavnosti in zakonitosti predpisa in je v tem delu pobudo zavrglo (2. točka izreka).

Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 5. člena Zakona o upravnem sporu, Uradni list RS, št. 105/06 – v nadaljevanju ZUS-1). Pobudnica lahko zato izpodbija Odlok s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).

#### C.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsedujoča sodnica mag. Marija Krisper Kramberger ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.

mag. Marija Krisper Kramberger
Predsedujoča sodnica